Wêreldrekordpoging: Bo in ŉ vaatjie vir liefdadigheidFoto: Steve Adams (UpThePoleInDullstroom/Instagram) Vernon Kruger het as 29-jarige in 1997 altesaam 67 dae lank in ŉ 500 liter-wynvaatjie deurgebring wat op ŉ paal vasgemaak is in Dullstroom, Mpumalanga. Hy het in daardie stadium die Guinness-wêreldrekord verbeter en gaan nou poog om sy eie rekord te verbeter. Kruger, nou 51 jaar oud, het onlangs ŉ uitnodiging van die Guinness-wêreldrekordboek aanvaar om sy eie rekord te verbeter. Hy het Donderdag in die vaatjie geklim wat op die “Dullstroom Greens” opgerig is, ŉ park in die middel van die dorp. Dit is dieselfde ligging waar die oorspronklike rekord opgestel is. Dullstroom Accommodation tree op as die koördineerder van die wêreldrekordpoging en bemarkingspan van Kruger. ŉ Span vrywilligers het ook hul bystand aangebied. Die projek sal na verwagting drie maande lank duur. Die paal is 25 meter hoog en Kruger is weer in ŉ 500 liter-wynvaatjie. Hy sal dag en nag lank in die vaatjie bly en sal eers afklim sodra die geleentheid verby is. Geen besoekers mag teen die paal opklim nie. Kruger was ŉ plaaslike Dullstroom-inwoner in 1997, maar bly nou saam met sy gesin in Plettenbergbaai. Deur die poging hoop hy om bewusmaking te skep vir die dorp en plaaslike en internasionale aandag te trek om by te dra tot Dullstroom se ryk geskiedenis en kulturele waarde vir die land. Geld wat ingesamel word, word aan die SAVF Belfast-kinderhuis en Epilepsy SA geskenk. Kontak Anette by 079 052 7872 of Fiona by 083 458 0285 om ‘n skenking te maak. Volg sy vordering op Facebook en Instagram